Klaers in Etzebeth-saak wil saam met MRK in hof staan | Netwerk24
Deur Llewellyn Prince 16 Oktober 2019 10:08
Die klaers in die haatspraakklag teen Eben Etzebeth wil die Springbokslot se jongste hofaansoek teen die Suid-Afrikaanse Menseregtekommissie (MRK) help teenstaan.
Sammy Claassen van die Khoisan Defiance Campaign het Woensdagoggend namens die vier klaers van Langebaan in 'n verklaring gesê: "Ons sal van die toepaslike hof die reg versoek om aan te sluit by die MRK om Etzebeth se hofaansoek teen te staan."
Volgens Claassen sal hulle ook vra dat die hof hulle moet toelaat om teenargumente in die hof namens die "slagoffers en ter verdediging van die MRK te kan maak".
Die MRK het vroeër aangedui hy bestudeer nog Etzebeth se hofdokumente en dat dié kommissie later sal besluit of die aansoek teengestaan sal word of nie.
Vroeër is berig hoe Etzebeth – wat onder meer van aanranding en rassistiese beledigings deur die klaers beskuldig word – in hofstukke kennis gegee het van 'n aansoek teen die MRK om "sy besluit om sy ondersoek van die klag te staak" en 'n klag teen Etzebeth "in die gelykheidshof van stapel te stuur" ter syde gestel te kry.